A sanfornia zeneize

A sanfornia zeneize a l’é ‘n’arecugéita de poêxîe do Gioanìn Cazàssa (1813-1882), outô ciù conosciûo pe-o seu diçionâio zenéize, pubricâ into 1852 e pöi inte ‘na segónda ediçión do 1863. 


 Contegnûo 

Quésta arecugéita de poêxîe a pìggia o nómme da-a sanfòrnia, ‘n instruménto popolâ, chò-u mæximo Cazàssa o definìsce into seu diçionâio cómme “scacciapensieri, strumento da fanciulli [...]”. A çèrnia do tìtolo a métte in ciæo o tenô do contegnûo, asæ ciù cotidiàn e modèsto rispètto a-a tradiçión da poêxîa èrta, ch’a l'à cómme scìnbolo ciufîto a çìtara. L’é dónca con tùtta probabilitæ ‘n riferiménto paròdico a-a Çittara Zeneize do Gian Giacomo Cavalli, a figûa do quæ a reséunn-a do rèsto pe tùtta l’êuvia: o Cavalli o l’é o prìmmo a êse mensonòu inta prefaçión tra-i «antighi» che se són dæti a-a letiatûa zenéize, da seu produçión l’é repigiòu l'artifìçio leterâio de "vixoìn", a lê l’é inspiròu o personàggio do pescòu Ballin e a sccétta imitaçión do seu stîlo l’é scrîto o sonétto giovanîle A Martin Piaggio.


O vêo modéllo da poêxîa do Cazàssa o rèsta però quéllo do Martìn Piàggio, vexìn a-o quæ s’êa formòu tùtto ‘n gîo de poêti dialetâli. “O Meistro”, cómme o mæximo Cazàssa o-o ciàmma, o l’é o protagonìsta da vixón In morte de Martin Piaggio, dónde l’outô o l’imàgina de incontrâlo in paradîzo e de fâse mostrâ i requixîti pe êse ‘n bón poêta. 

Cómme l’outô o deciàra inta prefaçión, o librétto o l’é un «zibaldon» de «roba mediocre [...] in vario metro lirico: do serio, do bernesco e do satirico». Levòu i tèsti avertaménte polìtichi e polémichi, ghe s’atrêuva de “vixoìn” ascì, un artifìçio leterâio ch’o remónta scìn da-i ténpi do Cavalli, se no prìmma, dónde l’outô o l’imàgina de incontrâ de persónn-e de cónto za mòrte, chò-u invèstan de quàrche misción into móndo di vîvi. L’arecugéita a conpréinde ‘na prìmma pàrte de poêxîe in metri méscci e pöi dôe seçioìn destìnte de Sunetti e de Epigrammi e barselette; l’êuvia a se conclùdde co-o sonétto A Martin Piaggio chò-u Cazàssa o l’avéiva destéizo a sôlo dózz’ànni e co-o rispetîvo sonétto de rispòsta A-o Sciô G. C. scrîto da-o Piàggio.

 Âtri progètti 

Categorîa:Conponiménti in lìgure